የአቶ አህመድ ናስር የቀብር ስነስርአት ዛሬ ይፈጸማል
የአቶ አህመድ አስከሬን ከህንድ ዛሬ ማለዳ ላይ ቦሌ አለም አቀፍ አውሮፕላን ማረፊያ ሲደርስ አቀባበል ተደርጎለታል።የኢፌዴሪ ፕሬዚዳንት ሙላቱ ተሾመ፣ ጠቅላይ ሚኒስትር ሃይለማርያም ደሳለኝ እና ሌሎች ከፍተኛ የመንግስት ባለስልጣናትም በቦሌ አለም አቀፍ አውሮፕላን ማረፊያ በመገኘት አቀባበል አድርገዋል አድርገውለታል።ከቀኑ ስድስት እስከ ዘጠኝ ሰአት ድረስም አስከሬናቸው በአሶሳ ስታዲየም የስንብት ስነ ስርአት ከተደረገለት በኋላ የቀብር ስነ ስርአታቸው ይፈጸማል።በቀብር ስነ ስርአታቸው ላይም የፌደራልና የክልሉ ከፍተኛ የስራ ሀላፊዎች፣ ወዳጅ ዘመዶቻቸው እና የክልሉ ህዝብ በተገኙበት በተለያዩ ስነ ስርአቶች ታጅቦ ይከናወናል።ለ8 አመታት የቤኒሻንጉል ጉሙዝ ክልልን በርዕሰ መስተዳድርነት የመሩት አቶ አህመድ ናስር ባጋጠማቸው የኩላሊት ህመም ሳቢያ በህንድ ሃገር በህክምና ሲረዱ ቆይተዋል።ከትናንት በስቲያ ሌሊትም በድንገት ከዚህ አለም በሞት ተለይተዋል።በርዕሰ መስተዳድርነት ዘመናቸው የክልሉን ሰላም ከማረጋገጥና ልማት ከማምጣት አንጻር ከፍተኛ ስራን አከናውነዋል።አቶ አህመድ ባለትዳርና የሁለት ልጆች አባትም ነበሩ።በርእሰ መስተዳድሩ ሞት የኢፌዴሪ ፕሬዚዳንት ሙላቱ ተሾመ፣ ጠቅላይ ሚኒስትር ሀይለማርያም ደሳለኝ እና ብሄራዊ ክልሎች ሀዘናቸውን በመግለፅ ለቤተሰብ እና ለክልሉ  ህዝብ መፅናናትን ተመኝተዋል። (ኤፍ ቢ ሲ)